Voorkom só dat iemand jou identiteit steelArgieffoto Die Suid-Afrikaanse Bankrisikoinligtingsentrum (Sabric) het gesê Suid-Afrikaners deel inligting op sosiale media wat hulle blootstel aan identiteitsdiefstal. Kalyani Pillay, uitvoerende hoof van Sabric, het kliënte gewaarsku om baie versigtig te wees oor die persoonlike inligting wat hulle op sosiale media deel, aangesien misdadigers telkens nuwe maniere uitdink om identiteitsdiefstal te pleeg. “Mense moet versigtig wees om inligting op byvoorbeeld hul Facebook-profiel te deel soos kinders se name, hul verjaarsdae en waar hulle hulself bevind,” het Pillay verduidelik. “Misdadigers kan dié inligting misbruik.” Talle Suid-Afrikaners ontdek eers dat hulle ŉ slagoffer was van identiteitsdiefstal wanneer hulle aansoek doen vir nuwe lenings of ekstra krediet. Pillay het gesê die Suid-Afrikaanse Bedrogvoorkomingsdiens (SAFPS) het kliënte en banke reeds gehelp om meer as R8 miljard te spaar om bedrog te voorkom deur identiteitsdiefstal betyds op te merk. Volgens SAFPS sal meer mense meer geld spaar indien bankkliënte meer waaksaam was om hul persoonlike inligting te beskerm. Hy het bygevoeg die biometriese verifikasiestelsel van die departement van binnelandse sake se nasionale identifikasiestelsel (HANIS) wat banke gebruik om kliënte deur hul vingerafdrukke uit te ken, bemoeilik sake vir misdadigers om identiteitsdiefstal te pleeg deur vervalste identiteitsdokumente. Pillay het gesê omdat dit al hoe moeiliker vir misdadigers is om identiteitsdokumente te vervals, moet hulle nou ŉ verskeidenheid van persoonlike inligting insamel, soos e-posadresse of telefoonnommers, en hulle kan dan dié inligting gebruik om ŉ kliënt se identiteit oor te neem. Hy het gesê hierdie tipe inligting word vrylik deur bankkliënte gedeel, onwetend dat misdadigers dit kan misbruik. Misdadigers skakel ook hul slagoffers en doen hulself voor as werknemers van die bank, en versoek persone om vertroulike inligting soos wagwoorde of PIN-kodes telefonies te deel. Dit kan ook per e-pos plaasvind, wanneer misdadigers boodskappe stuur wat soos amptelike bankdokumentasie lyk. Pillay het gesê bedrieërs maak ook gebruik van vervalste kompetisies en klante word na bedrieglike webwerwe gestuur en e-posse word onderskep om toegang te bekom tot privaat inligting. Hy maan gebruikers om hulself te beskerm deur sterk wagwoorde te gebruik wat nie maklik ontsyfer kan word nie; om alle persoonlike inligting, wagwoord en PIN-kodes te beskerm en nooit telefonies of per e-pos bekend te maak nie; om alle dokumente met persoonlike inligting te versnipper; nie onnodige persoonlike inligting in ŉ beursie of handsak rond te dra nie; nie banksake by ŉ internetkafee of op rekenaars in ŉ hotel of konferensiesentrum te doen nie; en dadelik gesteelde ID-dokumente, rybewyse en paspoorte by die polisie en SAFPS aan te meld. “Identiteitsdiefstal kan met enigiemand gebeur en dit kan jou baie geld uit die sak jaag as jou kredietprofiel blootgestel is,” het Pillay gesê. “Gebruikers moet op hoogte bly van die maniere waarop identiteitsdiefstal kan plaasvind en hoe tendense verander om hulself te beskerm.”